KIRJALLINEN KYSYMYS P-0962/01 esittäjä(t): Ria Oomen-Ruijten (PPE-DE) komissiolle. Alankomaalaisista teurastamoista peräisin olevasta lihasta löydetyt erikseen määritellyt riskiainekset.



Virallinen lehti nro 261 E , 18/09/2001 s. 0220 - 0220



KIRJALLINEN KYSYMYS P-0962/01 esittäjä(t): Ria Oomen-Ruijten (PPE-DE) komissiolle (19. maaliskuuta 2001) Aihe: Alankomaalaisista teurastamoista peräisin olevasta lihasta löydetyt erikseen määritellyt riskiainekset Eräistä alankomaalaisista teurastamoista peräisin olevasta lihasta on Isossa-Britanniassa löydetty erikseen määriteltyjä riskiaineksia. Tapausta on hiljan selvitelty Alankomaissa. Haluan kysyä komissiolta tämän johdosta seuraavaa: Voiko komissio kertoa, tavataanko muissakin jäsenvaltioissa yhä teurastamojen käsittelemästä lihasta erikseen määriteltyjä riskiaineksia? Miten komissio aikoo kehittää tarkastuksia, joiden avulla valvotaan, miten muun muassa teurastamot noudattavat nykyisiä määräyksiä? Miten on selitettävissä se, että ainoastaan Isossa-Britanniassa tehdyissä tarkastuksissa on tavattu erikseen määriteltyä riskiainesta? David Byrnen komission puolesta antama vastaus (23. huhtikuuta 2001) Komissio on kerännyt tietoa tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29. kesäkuuta 2000 tehdyn komission päätöksen 2000/418/EY(1) täytäntöönpanosta jäsenvaltioissa sen jälkeen, kun sen tärkeimmät säännökset tulivat voimaan lokakuussa 2000. Komission elintarvike- ja eläinlääkintätoimisto on tehnyt joulukuusta 2000 lähtien tarkastusmatkoja yhteentoista jäsenvaltioon arvioidakseen tärkeimpien yhteisön BSE-toimenpiteiden täytäntöönpanoa. Näillä matkoilla on tarkasteltu myös päätöksen 2000/418/EY täytäntöönpanoa, ja uusia tarkastusmatkoja ollaan tekemässä parhaillaan. Kunhan tarkastuksia koskevat loppuraportit on saatu valmiiksi virallisten menettelyiden mukaisesti, ne toimitetaan Euroopan parlamentille ja julkaistaan terveys- ja kuluttaja-asioiden pääosaston kotisivulla Internetissä. Raporttiluonnosten tietojen perusteella vaikuttaa siltä, että useimmissa käynnin kohteena olleissa jäsenvaltioissa asianmukaisten viranomaisten tekemiä tarkastuksia, jotka koskivat erikseen määritellyn riskiaineksen poistamista teurastamoissa, pidettiin riittämättöminä, ja niitä olisi parannettava, jotta erikseen määritellyn riskiaineksen, erityisesti selkärangan, esiintyminen voidaan poistaa kokonaan. Kuluttajien terveyden suojelu on yksi komission tärkeimmistä tavoitteista. Kaikkiin BSE:hen liittyviin terveysriskeihin suhtaudutaan erittäin vakavasti, ja tämän vuoksi on otettu käyttöön kattava joukko yhteisön toimenpiteitä. Komissio pitää erikseen määritellyn riskiaineksen poistamista tärkeimpänä kansanterveyden suojelemiseksi toteutettavana toimenpiteenä. Jäsenvaltiot ovat vastuussa sen täytäntöönpanosta, kuten yleensäkin yhteisön toimien osalta. Kuten edellä on todettu, elintarvike- ja eläinlääkintätoimisto valvoo asiaa. Komission saamien tietojen mukaan Yhdistyneen kuningaskunnan British Food Standards Agency on antanut ohjeita paikallisviranomaisille ja lihahygieniasta vastaaville tahoille, jotta ne tehostaisivat valvontaa rekisteröityihin lihanleikkaamoihin tuotavan lihan osalta. Toimenpiteellä varmistetaan kuluttajien jatkuva suojelu erityisesti BSE:hen liittyviltä terveysriskeiltä, mutta sillä myös ennakoidaan naudanlihan tuonnin lisääntymistä suu- ja sorkkatautiepidemian vuoksi. (1) EYVL L 158, 30.6.2000.